Karol Aquilina jinsisti mas-Segretarju Parlamentari li jekk xi ħadd ma għandux rabta ġenwina mal-pajjiż ma għandux jingħata ċ-ċittadinanza Il-Kelliem tal-Oppożizzjoni Karol Aquilina saħaq li l-Partit Nazzjonalista huwa totalment kontra l-Programm taċ-Ċittadinanza b’Investiment u appella biex dan jingħalaq minnufih. Aqulina saħaq li l-bejgħ tal-passaporti huwa “fundamentalment ħażin” waqt li insista li ċ-ċittadinanza għandha tingħata lil dawk l-investituri li għandhom rabta ġenwina ma’ Malta. Il-Kelliem tal-Oppożizzjoni kien qed jieħu sehem waqt il-programm Xtra, flimkien mas-Segretarju Parlamentari responsabbli miċ-Ċittadinanza Julia Farrugia Portelli. Min-naħa tagħha, Farrugia Portelli, iddefendiet l-IIP, li fl-aħħar ġimgħat reġa’ spiċċa f’nofs kontroversja wara li programm Franċiż xandar aġent tal-Programm jiftaħar bir-rabtiet li għandu mal-politiċi. Is-Segretarju Parlamentari saħqet li ma tixtieqx li tara lil Malta titlef l-opportunità li tiġbed lejha persuni b’interess ġenwin fl-investiment, li qed jiftħu fabbriki u joħolqu l-impjiegi. Fi kliemha, id-dħul minn dan il-Programm fl-aħħar sitt snin kien ta’ €1.3 biljun li ntużaw għall-bini ta’ akkomodazzjoni soċjali, biex inxtara tagħmir għal Mater Dei u biex ġew irrinovati ċ-ċentri tas-saħħa, fost oħrajn. Hija fakkret lil Aquilina li l-Partit Nazzjonalista kien qed jgħid li mhux se jwaqqaf imma li se jirrevedi dan il-Programm ta’ Invesiment, bil-Kelliem tal-Oppożizzjoni jweġibha li l-PN jemmen li ċ-ċittadinanza ma għandha qatt tkun akkwistata b’sempliċiment investiment finanzjarju. “Jekk xi ħadd ma għandux rabta ġenwina mal-pajjiż ma għandux jingħata ċ-ċittadinanza,” insista Aquilina.